## АДАПТАЦИЈА УЧЕНИКА СА РАЗРЕДНЕ НА ПРЕДМЕТНУ НАСТАВУ

Прелазак ученика у пети разред, односно прелазак са разредне на предметну наставу, претставља посебну прекретницу. „Ниједан прелазак ученика из разреда у разред, није толико тежак и непредвидив као што је прелазак из четвртог у пети разред“.

Предметна настава, за разлику од разредне, има повећан број предмета и часова, обимније наставне садржаје, а захтева се и већа самосталност и оспособљеност за коришћење уџбеника. Ученици су се навикли на стил понашања једног наставника, па је потребна адаптација на већи број наставника. У току четворогодишњег школовања, емотивно су се везали за учитеља/ицу. Период преласка за разредне на предметну наставу, поклапа се са претпубертетским периодом у развоју детета.

**Потешкоће које прате прелазак ученика са разредне наставе на предметну наставу могу се сврстати у три групе:**

* Разлике у обимности и тежини градива.
* Разлике између начина рада и понашања учитеља и предметних наставника.
* Биолошко-физиолошке и психолошке разлике.

Градиво у петом разреду је обимније, а лекције су дуже, садржајније, обилују бројним подацима, дефиницијама, бројкама, графиконима, табелама... „Од ученика се захтева већи ниво логичког мишљења, репродуковања наученог градива, уочавање, разумевање, да се служе са више уџбеника, да користе обимнију литературу, да повезују научено са информацијама добијеним из средстава информисања (ТВ, часописи, интернет...), да износе личне ставове и мишљења и да изводе закључке.“ Због замора и превеликих обавеза, често долази до посустајања, па ученици не показују увек добре резултате и напредак. У разредној настави, све наведено, је било мање заступљено, па због тога нагли прелаз изазива збуњеност и несналажење.

Разлике између начина рада и понашања учитеља и предметних наставника огледају се у томе што: предметни наставници раде са већим бројем ученика (предају у више разреда и већем броју одељења), што значи да имају мање могућности за индивидуални рад са ученицима (изузетак је допунска и додатна настава); наставници појединих предмета имају један или два часа недељно у једном одељењу; најчешће се примењује монолошка метода и фронтални облик рада; знања се проверавају путем контролних задатака, тестова па су, самим тим и оцене мање реалне, јер неки ученици боље исказују знање на вербалан начин него писмено.

„Прелазак из четвртог у пети разред, поклапа са претпубертетским периодом психо-физичког развоја ученика, кога карактерише: промена става и понашања деце према родитељима, наставницима и друговима; појачана тврдоглавост, непослушност и пркос према одраслима; повећана радозналост за све што се збива у њиховој околини; критичност деце према одраслима, расправљање и наметање свог мишљења; карактеристичан психо-моторни немир: деца су стално у покрету, скачу, вичу, много причају, изводе необичне покрете, склона су импулсивном реаговању; деца испољавају знаке емотивне лабилности: лако мењају расположења, час су весела час тужна; без разлога заплачу или прасну у смех; одбојност према супротном полу-потцењивање дечака од стране девојчица, а дечаци их задиркују, ругају се; у односу према школи испољава се површност, немарност, недисциплина и смањена је концентрација за рад.

**У овом периоду, велика је улога и наставника и родитеља/старатеља која се посебно односи на прихватање деце такве каква јесу уз велико стрпљење, толеранцију, разумевање...**

**С Р Е Ћ Н О!**